/Ettevõtte nimi/ ÜHISVEEVÄRGI JA –KANALISATSIOONI LIITUMISTASU ARVUTAMISE METOODIKA

1.	Sissejuhatus 

1.1.	/Ettevõtte nimi/ (edaspidi vee-ettevõtja), registrikoodiga …., on kohaliku omavalitsuse volikogu poolt määratud vee-ettevõtja, kes varustab tarbijaid joogiveega kuni liitumispunktini ning võtab liitumispunktist vastu tarbija reo- või sademevee ja vajaduse korral puhastab selle. 

1.2.	Käesolev metoodika on mõeldud rakendamiseks kõikides tegevuspiirkondades, kus /Ettevõtte nimi/ on määratud kohaliku omavalitsuse volikogu poolt vee-ettevõtjaks. 

1.3.	Ühisveevärgi ja -kanalisatsiooni (ÜVK) rajamisel lähtub vee-ettevõtja optimaalseimast ühisveevärgi ja -kanalisatsiooni süsteemi konfiguratsioonist ja heast inseneritavast, eelistades võimaluse korral keskkonnasäästlikke lahendusi. 

1.4.	Tarbimiskoha liitmiseks ÜVK-ga vajalike tööde tegemisel ja hankimisel kasutab vee-ettevõtja rahalisi vahendeid säästlikult ja otstarbekalt, tagades erinevate pakkumuste võrdlemise teel parima võimaliku hinna ja kvaliteedi suhte. 

1.5.	Vee-ettevõtja järgib ühetaoliste tarbimiskohtade liitumisel võrdse kohtlemise põhimõtet, pidades silmas, et isikutele seatavad piirangud ja kriteeriumid oleksid eesmärgi suhtes proportsionaalsed, asjakohased ja põhjendatud. 

1.6.	Käesolevat liitumistasu metoodika põhimõtteid rakendatakse ka tarbija liitumispunkti likvideerimisel.

2.	 Mõisted

2.1.	Arendamiskomponent – tarbimiskoha ÜVK-ga liitumisega seotud arenduspiirkonna kõigi tarbimiskohtade liitmiseks vajalikud kulud, mis ei ole kaetud ühendustasuga.

2.2.	Arendamistasu - liitumistasu osa, mis saadakse arendamiskomponendi jagamisel summaarse liitumistasu arvestusalusega ning saadud tulemuse korrutamisel konkreetse liituja liitumistasu arvestusalusega (vt punkt 3.6 valemit). 

2.3.	Arenduspiirkond – ühisveevärgi ja -kanalisatsiooni seaduse (ÜVVKS) § 13 sätestatud ÜVK arendamise kava kohane tarbimiskoha liitumisega seostatav piirkond.

2.4.	Liitumistasu arvestusalus - liitumistingimustes ja/või liitumislepingus sätestatud tarbimiskoha maksimaalne vooluhulk (liiter/sekund), mille järgi arvutatakse välja arendamistasu. 

2.5.	Peatorustik - torustik, mille kaudu tagatakse rohkem kui ühe tarbimiskoha ÜVK-ga liitmine.

2.6.	Summaarne liitumistasu arvestusalus – arenduspiirkonna kõigi tarbimiskohtade liitumistingimustes ja/või liitumislepingutes sätestatud maksimaalsete vooluhulkade summa (liiter/sekund).

2.7.	Ühendustasu – liitumispunkti väljaehitamise kulu, ühendustoru ehituse ja peatorustikuga ühendamise tööde kulu.

2.8.	Ühendustoru - haru peatorustikust kuni liitumispunktini. 

2.9.	Muudel juhtudel kasutatakse käesolevas metoodikas ÜVVKS-s kasutatavaid mõisteid.

3.	Liitumistasu arvutamise põhimõtted 

3.1.	Liitumistasu koosneb ühendustasust ja arendamistasust. 

3.2.	Kulutused, mis on vajalikud tarbimiskoha veevärgi ja kanalisatsiooni liitmiseks ühisveevärgi ja -kanalisatsiooniga võivad muuhulgas olla: 
projekteerimiskulud, ehituse ja materjalide kulud, teiste kommunikatsioonide ümbertõstmise kulud, kulud tänavate sulgemiseks ja transpordi ümbersuunamiseks, kulud teekatte ja haljastuse taastamiseks, maksud, riigilõivud, servituutide seadmised jm kulutused, mis on otseselt seostatavad tarbimiskoha ÜVK-ga liitmisega. 

3.3.	Liitumistasu arvutuses näidatakse ära ka tagastamatu abi korras (näiteks kohalikult omavalitsuselt, Euroopa Liidult, Eesti riigilt jm rahastajatelt) saadud rahalistest vahenditest tehtud kulud ning investeeringuid.

3.4.	Arendamistasu on seotud arendamispiirkonna kõigi kinnistute ja/või erinevate arendamispiirkondade ÜVK-ga liitmisega. Arendamistasu arvutamise aluseks on arendamiskomponent. 

3.5.	Ühendustasu on seotud konkreetse kinnistuga, st tagab üksnes liidetava kinnistu, mitte piirkonna ühendamise ÜVK-ga. Näiteks liitumispunkti ja ühendustoru rajamine peatorustikuga ühendamiseks.

3.6.	Liitumistasu arvutamise valem: 
LT = AK × Xl / X + ÜT  ehk  LT = AT + ÜT 
kus: 
LT –	liitumistasu; 
AK –	arendamiskomponent; 
Xl – 	liituja liitumistasu arvestusalus ehk liituja maksimaalne vooluhulk (l/s); 
X – 	summaarne liitumistasu arvestusalus ehk summa liitujate maksimaalsetest vooluhulkadest (l/s); 
ÜT – 	ühendustasu; 
AT – 	arendamistasu. 

3.7.	Arenduspiirkonnas, kus liitub kogum ühetaolisi tarbimiskohtasid (kõigil tarbimiskohtadel on võrdne maksimaalne vooluhulk), võib kõigile tarbimiskohtadele rakendada ühesuurust ühendustasu, kui täpse ühendustasu väljaarvestamise kulud võivad osutuda ebamõistlikult keeruliseks.

3.8.	Kui ÜVK-d rajatakse mitme erineva arenduspiirkonna jaoks, siis jagatakse piirkondade-ülese ÜVK rajamise kulu (arendamiskomponent) proportsionaalselt kõigi selle ÜVK-ga seotud arenduspiirkondade liitujate maksimaalsete vooluhulkade summaga (l/s).

3.9.	Kui arenduspiirkonna ÜVK-ga liitmiseks asendatakse olemasolev ehitis (näiteks veetöötlusjaam, veepumpla, reoveepumpla jms), siis jagatakse ehitise maksumus olemasolevate tarbijate ja arenduspiirkonna tarbijate vahel proportsionaalselt liitumistasu summaarse arvestusalusega ehk olemasolevate tarbijate maksimaalsete vooluhulkade ja arenduspiirkonnas liitujate maksimaalsete vooluhulkade summaga. Arenduspiirkonnaga seotud kulu osa lisatakse arendamiskomponendile. Olemasolevate tarbijatega seotud kulu osa saab vee-ettevõtja taotleda ühisveevärgi ja -kanalisatsiooni teenuse hinda, välja arvatud juhul kui kohaliku omavalitsuse ÜVK arendamise kava näeb ette teise finantseerimise allika.

3.10.	Kui arenduspiirkonna liitmiseks olemasoleva ehitise asendamisel ei ole olemasolevate tarbijate maksimaalsete vooluhulkade väljaselgitamine võimalik mõistlike kuludega, siis kasutatakse ehitise maksumuse jagamisel muud asjakohast proportsiooni (näiteks pumpade võimsus).

4.	Liitumistasu tagastamise alused

4.1.	Liitumistasu tagastatakse, kui:
4.1.1.	tarbimiskoha liitumiseks tehtud kulud on väiksemad vee-ettevõtja poolt arvutatud liitumistasust;
4.1.2.	arenduspiirkonna liitmiseks rajatud ÜVK-ga liidetakse seitsme aasta jooksul pärast esmast liitumistasu tasumist tarbimiskohtasid, mida vee-ettevõtja arenduspiirkonna tarbimiskohtade liitumistasu arvutamisel arvesse ei võtnud. 

4.2.	Liitumistasu tagastamisele kuuluva summa arvutamisel lähtutakse tehtud kulutustest ja käesolevast liitumistasu arvutamise metoodikast ning võetakse arvesse ÜVK põhivara akumuleeritud kulumit s.t tagastatava liitumistasu osa leidmisel vähendatakse arendamiskomponenti summa võrra, mis vastab selle põhivara kasuliku eluea alusel arvutatud kulumile.

4.3.	Kui ÜVVKS § 23 lg-s 1 nimetatud liitujaks on rohkem kui üks isik, siis kehtib liitumistasu tagastamine kõigile isikutele, kelle liitumistasude summa katab liitumiseks tehtud kulutused täies ulatuses.